CELEX: 32022D0638
Language: bg
Date: 2022-04-13 00:00:00
Title: Решение (ОВППС) 2022/638 на Съвета от 13 април 2022 година за изменение на Решение 2014/486/ОВППС относно консултативна мисия на Европейския съюз за реформа в сектора на гражданската сигурност в Украйна (EUAM Ukraine)

19.4.2022   
               
               
                  BG
               
               
                  Официален вестник на Европейския съюз
               
               
                  L 117/38
               
            
         РЕШЕНИЕ (ОВППС) 2022/638 НА СЪВЕТА
         от 13 април 2022 година
         за изменение на Решение 2014/486/ОВППС относно консултативна мисия на Европейския съюз за реформа в сектора на гражданската сигурност в Украйна (EUAM Ukraine)
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 42, параграф 4 и член 43, параграф 2 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     На 23 февруари 2022 г. Руската федерация предприе непровокирана и неоправдана военна агресия срещу Украйна, която Европейският съвет осъди най-категорично в заключенията си от 24 февруари 2022 г.
                  
               
                     (2)
                  
                  
                     В заключенията си от 24 март 2022 г. Европейският съвет посочи, че „агресивната война на Русия срещу Украйна грубо нарушава международното право и причинява огромен брой жертви и ранени сред цивилното население. Русия насочва атаките си срещу цивилното население и напада граждански обекти, включително болници, лечебни заведения, училища и убежища. Тези военни престъпления трябва да спрат незабавно. На отговорните лица и на техните съучастници ще бъде потърсена сметка в съответствие с международното право“. Наред с това Европейският съвет потвърди Версайската декларация от 11 март 2022 г., в която по-специално се приветства решението на прокурора на Международния наказателен съд за започване на разследване за престъпленията, попадащи в рамките на неговата компетентност.
                  
               
                     (3)
                  
                  
                     EUAM Ukraine бе създадена с Решение 2014/486/ОВППС (1) с цел да съдейства на Украйна при реформата в сектора на гражданската сигурност, включително в сектора на полицията и на правовия ред.
                  
               
                     (4)
                  
                  
                     EUAM Ukraine следва да оказва подкрепа на украинските власти, за да се улесни разследването и наказателното преследване на международните престъпления, извършени в контекста на военната агресия на Руската федерация в Украйна.
                  
               
                     (5)
                  
                  
                     Решение 2014/486/ОВППС следва да бъде съответно изменено.
                  
               
                     (6)
                  
                  
                     EUAM Ukraine ще се провежда в обстановка, която може да се влоши и да възпрепятства постигането на целите на външната дейност на Съюза, определени в член 21 от Договора за Европейския съюз,
                  
               ПРИЕ НАСТОЯЩОТО РЕШЕНИЕ:
         
            Член 1
            Решение 2014/486/ОВППС се изменя, както следва;
            
                        1)
                     
                     
                        Член 2а се преномерира на член 2б;
                     
                  
                        2)
                     
                     
                        Вмъква се следният член:
                        
                           „Член 2а
                           Подкрепа на украинските власти с цел улесняване на разследването и наказателното преследване на международни престъпления
                           
                              1.   EUAM Ukraine оказва подкрепа на украинските власти, по-специално на главната прокуратура, районните прокуратури и правоохранителните органи, за да се улесни разследването и наказателното преследване на международните престъпления, извършени в контекста на непровокираната и необоснована военна агресия на Русия срещу Украйна.
                           
                           
                              2.   За изпълнение на тази задача:
                              
                                          а)
                                       
                                       
                                          EUAM Ukraine по-специално предоставя на украинските власти стратегически съвети относно разследването и наказателното преследване на международни престъпления, относно необходимите изменения на украинското законодателство и относно свързаната с тези въпроси комуникационна стратегия. Освен това EUAM Ukraine осигурява обучение по други въпроси от значение във тази връзка. EUAM Ukraine може да дарява средства или оборудване на украинските власти с цел улесняване на разследването и наказателното преследване на международни престъпления;
                                       
                                    
                                          б)
                                       
                                       
                                          EUAM Ukraine осигурява тясна координация с Международния наказателен съд и с Агенцията на Европейския съюз за сътрудничество в областта на наказателното правосъдие (Евроюст), както и с държавите членки, които пряко подпомагат разследването и наказателното преследване на международни престъпления в Украйна. Когато е целесъобразно, EUAM Ukraine се координира с други заинтересовани участници;
                                       
                                    
                                          в)
                                       
                                       
                                          части на EUAM Ukraine могат временно да извършват дейностите си от територията на Република Молдова и на държави членки. За целта между EUAM Ukraine и Република Молдова или съответните държави членки може да бъдат сключвани договорености.“
                                       
                                    
                        
                     
                  
         
            Член 2
            Настоящото решение влиза в сила в деня на приемането му.
         
         
            Съставено в Брюксел на 13 април 2022 година.
            
               
                  За Съвета
               
               
                  Председател
               
               J.-Y. LE DRIAN
            
         
         
            (1)  Решение 2014/486/ОВППС на Съвета от 22 юли 2014 г. относно консултативна мисия на Европейския съюз за реформа в сектора на гражданската сигурност в Украйна (EUAM Ukraine) (ОВ L 217, 23.7.2014 г., стр. 42).